Voormalige polisiehoof in hof | Maroela Media
Lt.genl. Mmamonnye Ngobeni, voormalige polisiekommissaris in KwaZulu-Natal, het Maandagoggend saam met 'n medebeskuldigde in die Durbanse landdroshof verskyn in verband met bewerings van korrupsie en bedrog.
Dié bewerings behels fakture vir verblyf vir polisiebeamptes wat ten tyde van die 2010-Wêreldbekersokkertoernooi onregmatig verhoog is.
Daar word ook beweer dat daar destyds gepoog is om 'n polisiebeampte om te koop.
Ngobeni en kapt. Aswin Narainpershad (52) het vanoggend in die hof verskyn kort nadat hulle hulself aan die Durbanse polisie oorgegee het.
Sipho Ngwema, woordvoerder van die Nasionale Vervolgingsgesag, sê Ngobeni en Narainpershad is op borgtog van onderskeidelik R20 000 en R10 000 vrygelaat – op die voorwaarde dat hulle hul paspoorte inhandig.
Die saak is tot 11 November uitgestel wanneer die twee saam met die Durbanse sakeman Thoshan Panday en nog 'n polisiebeampte, kol. Navin Madhoe, in die hof sal verskyn. Die staat sal na verwagting dan 'n klagstaat en die saakdossier aan die vier verdagtes voorlê.
Maroela Media het vroeër berig Ngobeni is in Mei 2016 geskors oor haar beweerde bande met Panday.
Sunday Independent het in April daardie jaar berig oor 'n verslag van die uitvoerende direkteur van die onafhanklike polisie-ondersoekdirektoraat (Opod) oor beweerde sistemiese korrupsiesake in KwaZulu-Natal. Ngobeni se naam is glo in die verslag genoem.
And we will have some cake and tea while we wait and see.
Verdien hul nog vol salaris sedert 2016? Hoekom neem die regstelsel so lank tot skuldigbevinding?
Rangstelsel in SAPS en Weermag het 'n klug geword!
Hulle het sulke hoë range in diens maar is nog steeds so skelm.Weet blykbaar nie wanneer genoeg,genoeg is nie.
Kan enigeiemand in Suid Afrika 'n polisiekommissaris word, of 'n president for that matter. Nadat jy jou naam bo aan die "soek 'n job" vorm geskryf het dan maak hulle jou 'n polisiekommissaris, of 'n president!